《送陈仲慈叔慈兄弟应选入都》
明代·欧必元

君不见南海翡翠光五彩，出疆增价踰千倍。又不见合浦双明珠，入都声价重璠玙。

此物有神终自合，时来何但守方隅。伟哉陈氏之二子，腾骧奋辔东南起。

奕世衣冠次第新，不特韦家擅其美。巍巍大父尚书公，立朝廿载陟司空。

司空仲子广文馆，登坛树帜称宗工。广文四子皆贤冑，二龙三凤相先后。

伯季文章蚤擅场，叱咤风云齿方茂。仲慈倜傥有仙才，叔慈技进穿杨手。

题诗自是泣鬼神，毛颖一扫龙蛇走。二仲词林大业成，机云谁敢与争名。

是父固能传是子，何当难弟复难兄。忆同二仲交非薄，无奈风尘泣抱璞。

相怜解有赠酬章，白雪琅琅满高阁。故园昔日数相迟，今日河桥折柳枝。

斗酒酌君驰远道，丈夫宁得恋暌离。兹行天子临轩日，策士新开东阁期。

斌斌文学如云盛，从容歌和柏梁诗。君有子虚赋，献有狗监知。

汉庭方侧席，安叹不同时。此时看花御苑北，词名藉藉满京国。

遇合人间非所难，吾道当令增羽翼。临岐为君歌此曲，越树燕云处处碧。

作者简介：欧必元（一五七三—一六四二），字子建。顺德人。大任从孙，主遇从兄。十五岁为诸生，试辄第一。明思宗崇祯间贡生，年已六十。以时事多艰，慨然诣粤省巡抚，上书条陈急务，善之而不能用。当时缙绅称之为岭南端士。尝与修府县志乘，颇餍士论。晚年遨游山水，兴至，落笔千言立就。必元能诗文，与陈子壮、黎遂球等复修南园旧社，称南园十二子。著有《勾漏草》、《罗浮草》、《溪上草》、《琭玉斋稿》等。清郭汝诚咸丰《顺德县志》卷二四有传。欧必元诗，以华南师范大学藏清刊本《欧子建集》为底本。